שו"ת רשב"ץ (תשב"ץ)/חלק ב/רסח
ענין רסח:
עוד שאלת כמה הוא שיעור הדינר שדברו בו חכמים.
לפי מה שקבלו הגאונים ז"ל הדינר הוא שש מעין.
והמעה היא משקל שש עשרה שעורות מהכסף הנקי.
וכן כתב הרי"ף ז"ל בפ"ק מהלכו' קדושין.
וכן כ' הרמב"ם ז"ל בפ"א מהלכו' שקלים.
וזה הוא דינר צורי.
וכל דינר של מדינה אינו אלא שמינית של דינר זה.
לפי שהיו מערבים בו ז' חלקים נחשת.
ורבינו שלמה ז"ל פירש שהדינר הוא במשקל הדינר שבקסנטינא וארבעה דינרין הם חצי אוקיא מהאוקיות אל עטארין שבארצות הללו.
והרא"ש ז"ל הוא מסכים לדעתו ז"ל אבל שאר האחרונים הם דינים כדעת הגאונים ז"ל והמנה הוא מאה דינרים: